Varsgebroude koffie op ’n lekker stoep met ’n mooi uitsig terwyl iemand anders ontbyt maak, is ’n lekker bederf.
Die koffiewinkel op die Rosemary Hill-plaas het so ’n kuierstoep, en in die wintermaande is die kaggel ook ’n lekker wegkruipplek. Rosemary Hill is ’n organiese plaas en die mense is baie gesteld op die omgewing. Soveel as moontlik word herwin en herbruik en waar beskikbaar, word vars produkte vir die spyskaart op die plaas gekweek.
Die spyskaart het ’n paar Banting-vriendelike opsies en glutenvrye brood. Jy kan verder ’n verskeidenheid ligte etes bestel en op die spyskaart is ’n hele paar opsies vir kinders. Hier is ook speelplek vir die jongspan, en ouers kan van die stoep af ’n oog hou.
Naweke is dit net fietse, fietsryers en drawwers waar jy kyk. Kom eerder in die week as jy ’n stil plaasatmosfeer soek.
Waar? Ry oos op die N4 en neem die afrit na Boschkop/Donkerhoek. Betaal R12 tolgeld, draai regs, ry oor die brug en hou aan op die R964-grondpad vir net meer as 1 km. Rosemary Hill is aan jou regterkant – wees op die uitkyk vir die groot groen bord.
As jy ’n liefde vir die natuur en ’n goeie skoot dapperheid het, is die Cape Canopy Tour iets wat jy op jou lysie vir 2018 móét sit. Boonop kry Weg-lesers ’n spesiale afslag!
Cape Canopy Tours is ’n unieke ervaring waar jy die Hottentots-Holland-reservaat uit ’n nuwe perspektief sien. Die toer bestaan uit 11 glykabels, waarvan sommige langer as 300 m is, waarvandaan jy die reservaat uit hoog in die lug kan sien.
Elke glykabel eindig op ’n platform wat uitkyk oor die berge en fynbos van die Riviersonderendkloof. Een van die hoogtepunte van die toer is ’n hangbrug oor ’n waterval in ’n smal sandsteenkloof. Die toer is ’n begeleide natuurervaring wat tussen 4 en 5 uur duur.
Wil jy weet hoe dit voel? Lees hier: ’n Weg-joernalis het laasjaar die Cape Canopy Tour onder die volmaan gedoen! Die toere vind egter hoofsaaklik in die dag plaas.
Toegang tot die reservaat, ’n 4x4-rit na die eerste platform, ’n volledig begeleide toer, ’n versnapering langs die pad, ’n ligte middageteen reënklere (indien nodig).